
Avaliku ürituse „Narva Bike 2012” loa taotluse rahuldamine
1. Asjaolud ja menetluse käik

06.06.2012a.  esitas osaühing GENEVA reg. kood 10338183 Narva Linnavalitsusele avaliku ürituse loa taotluse. OÜ Geneva kavandab viia läbi 13.07.2012 - 15.07.2012.a. Narva linnas avalikkusele suunatud traditsioonilise kultuurifestivali „Narva Bike 2012“.
Ürituse eesmärgiks on motokultuuri tutvustamine üldsusele, meelelahutuskontsertide ja -võistluste korraldamine. Ürituse kavas on erinevad mängu- ja spordivõistlused. Sihtgrupiks on linnaelanikud ja külalised. Eeldatav maksimaalne osavõtjate arv on 3000 inimest. Sissepääs Narva linnuses toimuvale kontserdile on tasuline. Kohapeal on korraldatud toitlustus ning karastusjookide ja vähese etanoolisisaldusega alkohoolsete jookide jaemüük. Esinevad külalisansamblid. Avaliku üritusega kaasneb kõrgendatud turvarisk seoses lisainventari paigaldamisega. Motoratturite kolonni julgestavad politseiautod. Korra tagamiseks üritusel sõlmitakse turvateenuse osutamise leping AS-ga USS Security Eesti.
Ürituse läbiviimine on kooskõlastatud Politsei- ja Piirivalve Ametiga ning Päästeametiga.

Narva Linnavalitsuse Linnavara- ja Majandusamet kontrollis avaliku ürituse loa taotlust koos selle lisadega, mis on nõutavad Narva Linnavolikogu 06.03.2008 määruse nr 18 „Narva linna avaliku korra eeskiri“ alusel,  ning leidis, et taotlus vastab eelnimetatud määruse nõuetele ning kuulub rahuldamisele. 
2. Õiguslikud alused

Kohaliku omavalitsuse korralduse seaduse § 30 lõige 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 06.03.2008.a. määruse nr 18 „Narva linna avaliku korra eeskiri” § 11 lõikele 1 vormistatakse avaliku ürituse luba Narva Linnavalitsuse korraldusena, millega rahuldatakse loa taotlus.

3. Otsus
3.1. Rahuldada Osaühing GENEVA taotlus avaliku ürituse „Narva Bike 2012” läbiviimiseks. 

3.2. Avaliku ürituse korraldajaks on Osaühing GENEVA (registrikood 10338183, asukohaga Võidu 2, 21006 Narva).
3.3. Motorongkäigu läbiviimise marsruudiks on Peetri plats – Tallinna mnt – Jõesuu tänav - Rakvere tänav – Puškini tänav – Raja tänav.
3.4. Vabaõhukontserdi ja meelelahutusürituste läbiviimise kohaks on Narva Kindluse territoorium (asukohaga Peterburi mnt 2, Narva 20308).
3.5. Avalik üritus on mitmepäevane ning algab 13.07.2012. ja lõpeb 15.07.2012. Igapäevane programm kestab kella 18.00-st kella 02.00-ni.

3.6. Avaliku üritusega kaasnevad rajatiste ja liikluse (ühistranspordi, parkimise, fooriprogrammide jne) ümberkorraldamisega seotud kulud, hüvitab avaliku ürituse korraldaja.

3.7. Avaliku ürituse läbiviimisel tuleb järgida Narva Linnavolikogu 06.03.2008.a määrusega nr 16 „Narva linna heakorra eeskiri“ ja Narva Linnavolikogu 06.03.2008.a määrusega nr 18 „Narva linna avaliku korra eeskiri” kehtestatud nõudeid.
4. Rakendussätted

4.1. Narva Linnavalitsuse Linnavara- ja Majandusametil teha korraldus asjaosalistele teatavaks. 
4.2. Korraldus jõustub seaduses sätestatud korras.

4.3. Käesolevat korraldust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest arvates.

